Imtella' Frar 6, 2021 - Aġġornata 6 Ta' Frar, 2021 4:30pm Rapport: Antonia Micallef Mifruxa fuq tliet snin, il-kampanja "L-ilma – ibda minnek" immexxija mill-Aġenzija għall-Enerġija u l-Ilma għandha l-għan li teduka lill-pubbliku dwar il-konservazzjoni tal-ilma. L-aġenzija qed tmur fil-lokalitajiet b'mobile unit minn fejn twassal messaġġi u tqassam kits b'tagħmir li jitwaħħal ma' apparat tal-ilma fid-dar biex tonqos il-ħela. L-irwol tal-kunsilli lokali f'din il-kampanja hu li jagħtu spazju mill-uffiċini tagħhom minn fejn ir-residenti jistgħu jiġbru dawn il-kits, wara li l-mobile unit tal-aġenzija tmur f' lokalità oħra. L-ewwel kunsill li kkollabora fl-inizjattiva hu dak taż-Żurrieq. Il-Ministru għall-Enerġija, Miriam Dalli, qalet li dan qed isir biex il-messaġġ lin-nies biex ma jaħlux ilma jasal għand kulħadd. "Naraw li jkollna sitwazzjoni fejn kunsilli lokali jkunu qegħdin joffru anki post ieħor minn fejn ir-residenti tagħhom ikunu jistgħu jieħdu dawn il-kits tal-ilma biex anki huma jkollhom il-possibilità li jikkontrollaw il-ħela tal-ilma." Il-Kap tat-Taqsima tal-Ilma fi ħdan l-Aġenzija, Michael Schembri spjega li l-kampanja qed teduka lin-nies fuq bidliet żgħar li jistgħu jagħmlu fil-ħajja ta' kuljum biex jikkonservaw l-ilma peress li dan huwa riżorsa skarsa fil-gżejjer Maltin. "U dan qed isir billi nqassmu kits inkluż shower heads jew airejter li jistgħu jitwaħlu fid-dar biex bi bdil żgħir fil-ħajja ta' kuljum in-nies jistgħu jikkonservaw aktar l-ilma." Is-Sindku taż-Żurrieq Rita Grima qalet li l-kunsill lest li jwassal il-kits fid-dar ta' dawk ir-residenti li għal xi raġuni jew oħra ma jistgħux joħorġu minn djarhom.